Seun (12) dalk gedeeltelik blind ná klapper ontplofSebastian en Demane Pillay buite die hof tydens ‘n vorige hofverskyning. Foto: ANA Die twee broers van Port Elizabeth wat na bewering ŉ 12-jarige seun opdrag gegee het om ŉ klapper aan te steek wat daarna in sy gesig ontplof het, het Maandag weer in die plaaslike landdroshof verskyn. Maroela Media het vroeër berig Sebastian (25) en Demane Pillay (27) staan tereg op ŉ aanklag van aanranding met die doel om ernstig te beseer. Hulle het na bewering vir Shane Witbooi op 8 Januarie in die vroeë oggendure ŉ klapper gegee en hom aangesê om dit aan te steek. Die klapper het ontplof en ernstige skade aan Witbooi se gesig aangerig. Na wat verneem word, kan Witbooi moontlik blind raak in een van sy oë. Die Pillay-broers is die seuns van ŉ polisiekolonel in Port Elizabeth. Hulle is Maandag deur familielede vergesel tydens hul verskyning in die hof. Die hof het gehoor ŉ streekshofaanklaer moet nog ŉ besluit oor die polisiedossier neem en die saak is gevolglik uitgestel. Daar is ook aangedui dat die staat tyd nodig het om met die klaer oorleg te pleeg, asook om verklarings van ooggetuies te bekom. Die saak is tot 5 April uitgestel. Die Pillay-broers is reeds in Januarie op borgtog van R500 elk vrygelaat.